**Praștia**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu voi apune, poate, după dealuri

urmând cărarea spre ai mei părinți,

Dar nu voi lua cu mine idealuri

și nu voi lua tumultul din dorinți.

Ți le-oi lăsa pe toate moștenire!

Să lupți cu toată răscolirea ta,

să le aburci pe culmi de izbăvire

acolo, unde te-oi găsi cumva!

O praștie spre noua năzuință

să-ți construiești din ceea ce am fost.

Un braț voi fi, avid de-a ta ființă,

Tu, celălalt, esența unui ost.

Dorința noastră, mistic osândită,

să o fixezi de vârful unui veac.

Speranța ce-i cu focul înrudită

să nu o ții în propriul tău otac.

Cu praștia iubirilor zgurite

Tu să arunci speranța către zări

ca-n poarta închisorii nedorite

să ceară la destin favorizări.

Prin glasul tău speranța în iubire

va izvorî cu-n țel vindecător,

să curețe a negrului vestire

ce-a decretat că totu-i trecător

Vei cere doar un veac de simplitate

Să fim noi doi, așa, ca în trecut.

Să-ți spun din nou, bolnav de claritate,

că tu îmi ești eternul Absolut.